钦定古今图书集成/明伦汇编/闺媛典/第214卷 > 丁美音
## 钦定古今图书集成/明伦汇编/闺媛典/第214卷 > 丁美音

按《明外史列女传》：丁美音，溆浦丁正明女。幼受夏学
程聘。年十八，将嫁，学程死，美音哭之恸。未几，邑人有
求婚者，父母许之，美音执不可。父母曰：“未嫁守节，非
礼也，何自苦如此？”美音啮指滴血，吁天自矢。当道交
旌之，赉以银币，资约百金。美音以所得，构室独居，仍
鬻田自膳，勤事翁姑，孝养父母。乡人名其田为“贞女
田。”